《送赵子昂提调写金经》
元代·方回

青藜夜照玉常直，外补已至二千石。
不合自以艺能累，天下善书今第一。
魏晋力命王略帖，摹临有过无不及。
真行草外工篆隶，兼有与可伯时癖。
小者士庶携卷轴，大者王侯掷缣帛。
门前踏断铁门限，苦向王孙觅真迹。
有时乘兴扫龙蛇，图画纸素动成疋。
有时厌俗三叹息，何乃以此为人役。
如池如沟弃残墨，如冢如陵堆败笔。
太湖西畔松雪斋，七弦风清碧山碧。
桃花水肥钓鳜鱼，春雨春风一蓑笠。
胡为舍此复尘埃，鸣鞭更上金台驿。
白马四十二章来，一大藏今五千帙。
订讹补譌重缮写，金字琅函较甲乙。
考工记属冬官卿，润文使专宰相职。
北门学士董此事，一儒迥胜缁辈百。
精神如玉鬓如漆，天上知己密如栉。
省台要官俱可得，还自管城子中出。
右军写经博白鹅，孰与明时见数多。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。